Robata
Robata – upelis šiaurės Lietuvoje, Pasvalio rajone, Pumpėnų seniūnijoje; Lėvens dešinysis intakas. Prasideda Lavėnų kaimo laukuose, teka Smilgelių kaimo dirbamais laukais šiaurės kryptimi, žemupyje pasuka į šiaurės vakarus, teka miškinga vietove, įteka į Lėvenį 20,9 km nuo jo žiočių, ties Gegabrasta. Visa vaga reguliuota. Hidronimas „Robata“ (arba Robatė) laikomas finougrizmu. Siejamas su lyv. ir est. raba ('pelkė'), lyv. rabat-suo „pelkė“, rapa-suo „klampi pelkė“.